钦定古今图书集成/理学汇编/学行典/第208卷 > 苏祀
## 钦定古今图书集成/理学汇编/学行典/第208卷 > 苏祀

按《温州府志苏孝子传》：“‘孝子之事亲也，死而后已。予
居父母丧，如不欲生，天日忽改，非复人闲世也’。钝斋
翁曰：‘乡之孝，昔称仰忻陈宗焉，为其思苦而庐墓也。
今复见苏君，予曰：‘古不防墓，事主如事生，吾何从哉？
于其思焉已矣。苏君如何？曰：其父鼎八十而疾，医者
曰‘无能为矣’。苏曰：奈何请于帝乎？吾寿几何，请捐与
之’’。”十年，父则九十。予曰：“有诸，果哉？吾弗逮矣。”又曰：“其
母李，九十而患足，摩之洗之药之，日夜弗闲，大雪不
寐，病于其寒，乃死。”予悲曰：“孝子之志终矣。虽然，礼敬
为大瘠期下，而况死乎？立身以扬名，父母之志也。不
有其生，如志何？”又明年，御史云川舒公令有司祭葬
之，匾其门曰“孝义”，为之传曰：“苏君名祀，号友竹。幼读
书慕仰，忻陈宗之行。不迩声利，乐施予，分口给以济
贫人。父母滨死，惶惶无之，愿捐年岁以延父。居丧哀
毁，结庐墓侧。母病，竭力事母，母得生，苏君死焉，年五
十有八。乡人伤之，御史旌其门。呜呼！君弗仕而名亦
扬，孝道成矣。”